tartuNLP/wikipedia-smugri-20251201 huggingface dataset:
Wayne'i maailm

"Wayne'i maailm" on 1992. aasta Ameerika Ühendriikide komöödiafilm, mille režissöör on Penelope Spheeris. Selle produtsent oli Lorne Michaels ja stsenaristideks olid Mike Myers ning Bonnie &amp; Terry Turner. Mike Myersi "Saturday Night Live'i" sketšil põhinevas Mike'i täispikas mängufilmis näitleb Mike Wayne Campbelli rollis ja Dana Carvey Garth Algari rollis. Filmi peategelased on roki- ja heavy-metali fännid, kes teevad enda telesaadet. Selles filmis on kõrvalosades Tia Carrere, Rob Lowe, Lara Flynn Boyle ja Brian Doyle-Murray ning väikseid osi teevad kaasa ka Chris Farley, Ed O'Neill, Ione Skye, Meat Loaf, Robert Patrick ja Alice Cooper.
Merbok

Merbok on Malaisias Kedahi osariigi Kuala Muda piirkonna üks "mukim" (alapiirkond). Merboki tuntuim vaatamisväärsus on Bujangi oru muististekompleks. Merbokis asub ka MARA tehnoloogiaülikooli Kedahi ülikoolilinnak.
Vanas Langkasuka malai keeles tähendab piirkonna nimi väljakuulutamise paika. Kirjalike allikate teatel kuulutati islam Kedahi kuningriigi riigiusuks Merboki jõesuudmesadamas kuningriigi pealinna Bukit Meriami lähedal. Rahvaetümoloogilise seletuse järgi on nimi tulnud kohaliku linnu viirtuvi ("Geopelia striata") nimetusest (malai keeles "burung merbok").
Tarumanegara

Tarumanegara, ka Taruma oli teadaolevalt vanim kuningriik Jaava lääneosas.
Ajaloost.
Kuningriik tekkis umbes 5. sajandil, kuid sellest on kirjalikes allikates vaid mõned teated ühelt tolleaegselt Hiina rändajalt - Hiina allikates on kuningriik To-lo-ma - ning mõned kivisse raiutud tekstid, mis avastati Bogori lähedal Jaava kaugeimas läänetipus. Allikate järgi oli Tarumanegara võimsaim kuningas Purnavarman, kes vallutas naabritelt maid ja ehitas kanali põllumaade niisutuseks. Tema kuningriigi peamine toodang oli indigo; peamine usund oli budism.
15760 Albion

15760 Albion oli esimene Neptuuni-tagune objekt, mis avastati pärast Pluutot ja Charoni. 
Albioni läbimõõt on umbes 108–167 kilomeetrit ning selle avastasid 1992. aastal David C. Jewitt ja Jane Luu. Pärast avastust panid nad objekti nimeks esmalt "Smiley". See on klassikaline Kuiperi vöö objekt ja andis seda tüüpi objektidele nime "cubewano". 2018. aasta jaanuari seisuga oli Neptuuni tagant leitud veel umbes 2400 objekti, millest enamik on klassikalised Kuiperi vöö objektid. 
Albion sai nime William Blake'i loodud samanimelise tegelaskuju järgi.
Puštu kultuur

Puštu kultuur (puštu keeles: پښتون کلتور) põhineb puštunwalil, samuti puštu keelest rääkimisel ja puštu rahvariiete kandmisel.
Puštunwali ja Islam on kaks peamist tegurit, mis panevad aluse puštu ühiskonna sotsiaalsele käitumisele. Puštud on oma kultuuri säilitamisel ranged ja konservatiivsed.
Malaisia Vanglamuuseum

Malaisia Vanglamuuseum (malai keeles "Muzium Penjara Malaysia") on muuseum endises vanglas Melaka linnas Melaka osariigis Malaisias.
Algne vangla ehitati algselt 1860. aastal. Alates 11. juunist 1990 tunti seda ümbritseva linnaosa Bandar Hiliri järgi Bandar Hiliri vanglana. Vanglas on säilinud poomisruum koos sisustusega, kus viidi läbi hukkamisi. 
Muuseum avati vanas vanglas ametlikult 20. novembril 2014.
Pildid.
Foto: Robert Treufeldt, 13. august 2023
Mukim

Mukim on teatud tüüpi administratiivüksus, mida kasutatakse Bruneis, Indoneesias, Malaisias ja Singapuris. Mõiste on sisult ligikaudu kihelkonna vaste ja tähistab piirkonda, mida teenindab üks mošee.
Brunei.
Bruneis on "mukim" ringkonna ("daerah") alaringkond. Bruneis on 38 "mukim"i, mis moodustavad neli ringkonda.
Indoneesia.
Indoneesias on "mukim" kasutusel üksnes Acehi autonoomses provintsis. "Mukim" tähistab seal külade gruppi, mis võivad seotud olla hõimusuguluse alusel.
Malaisia.
Malaisias on "mukim" tavaliselt kas ringkonnast ("daerah") või autonoomsest alaringkonnast ("daerah kecil") madalam väike ühe mošee kogudusepiirkonnaks olev haldusüksus, kuid leidub ka erijuhtumeid. Putrajayas kasutatakse "mukim"i asemel nimetusena terminit "presint" (prefektuur e "precinct" malai keeles). Väike Perlise osariik pole jaotatud ringkondadeks, vaid otse "mukim"ideks.
Singapur.
Singapuris on "mukim" mõõdistuspiirkond. Singapuris on 34 "mukim"i väljaspool linna ja 30 linnaosapiirkonda.
Christian Wassermann

Christian Wassermann (sündinud Pommeris – 1667 Haapsalu) oli saksa päritolu Liivimaa vaimulik.
Christian Wassermann oli Liivimaal 1641–1642 Vastseliina pastor, 1642–1656 Sangaste ja Laatre pastor ning 1645–1656 Tartu praostkonna praost. 
Vene-Rootsi sõja (1656–1658) ajal suundus ta sõjapõgenikuna 1656. aastal Haapsallu. Eestimaa piiskop piiskop Joachim Jhering määras Wassermanni vikaariks Haapsalus ja 1662. aastal sai temast Haapsalu Püha Johannese koguduse pastor, Haapsalu lossikiriku pastor ning ühtlasi Ranna-Läänemaa praost. 
Neis ameteis tegutses ta oma surmani 1667. aasta 20. jaanuaril/22. augustil ning maeti Haapsalu lossikirikusse.
Natalja Mitrovic-Puusep

Natalja Mitrovic-Puusep (vene Наталья Митрович-Пуусеп; sündinud 15. juunil 1973 Omskis) on iluvõimleja ja sportlane. Ta on olnud maailmameister ja Euroopa meister 1990. aastatel ja esindanud võistlustel Nõukogude Liitu.
Mitrovic-Puusep on Venemaa eestlaste taustaga, kuid ei räägi eesti keelt.
Taust.
Mitrovic-Puusepa isapoolne vanaisa Peeter Puusep sündis 1924. aastal Siberis taiga ääremaal Tara linna lähedal Jurjevis. Tema isapoolne vaarema Miili Visman kolis Eestist Siberisse 1890. aasta paiku, vanaema Adeele sündis mõni aasta pärast vanaisa Peetrit. Mitrovic-Puusepa isa Ivan Puusep on puhas eestlane; tema emal Liidia Puusepal on ema poolt läti esivanemad. Vanavanemate kodune keel oli eesti keel, Adeele rääkis vene keelt kehvasti. Isa Ivan õppis vene keele ära alles koolis ja ei ole eesti keele oskust päriselt kaotanud.
Elulugu.
Natalja Puusep sündis Omskis ja läks kuueaastaselt iluvõimlemistrenni. Lapsepõlves veetis ta suved vanavanemate juures, õppis ära eesti keelest aru saama, natuke suutis seda ka ise rääkida. 1979. või 1980. aastal külastas Eestit, kui käis Pärnus ja Tallinnas sugulastel külas. Kui ta (umbes 10. eluaastast) suvesid enam vanavanemate juures ei veetnud, kadus ka tema eesti keele oskus.
Tema treeneriks sai Vera Štelbaums ja ta õppis Omskis iluvõimlemiskoolis. Nõukogude Liidu koondisse võeti ta 1987. aasta alguses, kui ta oli 13-aastane. Samal ajal oli NSV Liidu koondises ka Janika Mölder, kuid kokku nad omavahel ei puutunud, sest Puusep oli individuaalvõimlejate, aga Mölder rühmakava koondises. Nõukogude Liidu meistrivõistlustel jäi mitmevõistluses tema parimaks tulemuseks neljas koht 1989. aastal.
Võistlussport.
1990. aastal läks Puusep üle rühmakava koondisse. Ta esines ka individuaalselt mitmevõistluses ja samal aastal võitis Belgias kaks kuldmedalit Euroopa karikavõistlustel üksikharjutustes. 1990. aastal tuli Puusep koos Nõukogude Liidu naiskonnaga 17-aastaselt Göteborgis Euroopa meistriks kolme palli ja kolme lindiga harjutuses, meeskond sai kohtunike kõrgeima hinde. Mitmevõistluses võitsid Nõukogude Liidu võimlejad hõbeda ja kepiharjutuses pronksi.
Aasta hiljem sai naiskond ka kahekordseks maailmameistriks kuue lindiga ning kolme palli ja kolme lindiga harjutustes. Mõlemas võitluses jäi ta koondisega mitmevõistluses hõbedale. Võitude eest teenis ta välja NSV Liidu teenelise meistersportlase aunimetuse.
1992. aastal loobus ta 19-aastaselt tippspordist, kuna olümpiakavas oli tollal ainult iluvõimlemise individuaalvõistlus, kus ta ei soovinud esineda, lisaks põhjendas ta loobumist noorte talentide pealetulekuga.
Hilisem elu.
Pärast tippsportlasaega osales Puusep Euroopas demonstratsioonesinemistel kui endine maailmameister ja lõpetas õpingud Omskis kehakultuuriinstituudis. Seejärel esines ta mitu aastat maailmas spordiballeti trupi koosseisus, kuni tutvus mehega, kellega hiljem abiellus.
1996. aastal kolis ta Serbiasse, kuhu jäigi elama. 2008. aastal avas ta Nišis oma võimlemisklubi, kus töötab treenerina. 2019. aastal valiti ta Serbia olümpiakomitee iluvõimlemise eksperdikomisjoni.
Sibu Püha Südame katedraal

Sibu Püha Südame katedraal on roomakatoliku kiriku katedraal Sibus Sarawaki osariigis, Borneo saarel Malaisias. Katedraal on Sibu piiskopkonna peakirik.
Isa Vincent Halder saabus Sibusse aastal 1905. Ta ehitas vaiadele vana Püha Südame kiriku, mis teenis katoliku kogukonda aastani 1953. Uus Püha Südame kirik ehitati tellistest ja tsemendist. See teenis katoliku kogukonna vajadusi aastani 1985. Kirik jätkas kasvu ajal, mil isa Adrian de Vos oli rektor. 19. juulil 1955 saabus Hongkongist kolm preestrit (kuna Hiina katoliku kogukond kasvas jätkuvalt), nendest isa James Che saadeti Sibusse, ta oli esimene mandariini keelt kõnelev preester.
Praegune katedraal valmis 1985. aastal ja pühitseti sisse 30. juulil.
Alates 2008. aastast on Sibu piiskopkonna piiskopiks Joseph Hii Teck Kwong.
2015. aastal lõpetati kaks aastat kestnud ja 6 miljonit ringgitit maksma läinud renoveerimistööd ning kirik pühitseti uuesti sisse. Katedraal mahutavus tõusis 3200 kohani.
Statsionaarse seisundi teooria

Statsionaarse seisundi teooria, ka "statsionaarse Universumi mudel" (inglise keeles "steady-state model") on Suure Paugu teooriale alternatiivne kosmoloogiline mudel. 
Statsionaarse seisundi mudelis jääb aine tihedus paisuvas Universumis muutumatuks aine pideva juurdetekkimise tõttu, järgides seega täielikku kosmoloogilist printsiipi, mis nõuab vaadeldavas Universumis ruumilise homogeensuse kõrval ka ajalist homogeensust.
Statsionaarse seisundi kosmoloogia teemal avaldasid 1948. aastal mõjukad artiklid Hermann Bondi, Thomas Gold ja Fred Hoyle.
1940. aastatest 1960. aastateni jagunes astrofüüsika kogukond Suure Paugu teooria pooldajate ja statsionaarse seisundi teooria pooldajate vahel. Tänapäeval enamik kosmolooge, astrofüüsikuid ja astronoome eitavad statsionaarse seisundi mudelit. Vaatluslikud tõendid viitavad kuumale Suure Paugu kosmoloogiale Universumi lõpliku vanusega, mida statsionaarse seisundi mudel ei ennusta.
Viited.
Clorot

Clorot (ka "celorot", "cerorot" või "jelurut") on Indoneesia traditsiooniline magus suupiste, mis on valmistatud magusast ja pehmest riisijahukoogist kookospiimaga ja mähitud noore koonusekujulise kookospalmilehe "januri" sisse. See on populaarne traditsiooniline magus suupiste, mida tavaliselt võib leida Bruneis, Indoneesias ja Malaisias.
Jaava keeles tuntakse maiust nimetuse "clorot" või "celorot" all ja seda seostatakse tavaliselt Jaava köögi traditsioonilise "jajan pasar"'iga (laadamaius). Indoneesia Bali ja Lomboki saarel on see tuntud kui "cerorot". Bruneis ja Malaisia Sabahi osariikides tuntakse seda nimetuse "celurut" või "jelurut" all.
Koostisained ja valmistamisviis.
"Gula jawa" (palmisuhkur) ja pandanileht keedetakse soolaga maitsestatud vees valmis ning segatakse kookospiimaga. See magus vedelik valatakse riisi- ja saago- või tapiokijahusegusse ning segatakse ühtlaseks. "Janur" ehk noor kookospalmileht rullitakse trompetikujuliseks koonuseks, mis täidetakse vedela magusa tainaga. Koonuse ülemine osa täidetakse kookospiima, riisijahu ja soola seguga. Koonuseid aurutatakse seejärel umbes 15 minutit, kuni koonuse sees olev tainas on küpsenud ja kõvenenud.
Tartu maantee 24

Tartu maantee 24 on äripindadega elamu Tallinnas Tartu maantee ja Liivalaia tänava nurgal. Hoone on ehitatud arhitekt Aleksandr Vlassovi tüüpprojekti järgi. Ehitis on kultuurimälestis alates 1997. aastast.
Ajalugu.
Tartu mnt 24 hoone on osa elamukvartalist, mis ehitati Dvigateli tehase töötajatele. Kompleksi kuuluvad veel Tartu mnt 26-32 ning Lastekodu 3 ja 5 hooned. Hoonete ehitusel osalesid tehase töölised. Majad valmisid järgemööda 1950. aastate esimeses pooles. Kvartalis oli 241 korterit, kauplused ja söökla. Osa kortereid eraldati lasteaia ja sõime tarvis.
Pärast valmimist oli hoonega hulk probleeme. Halva ehituskvaliteedi tõttu vajasid väljavahetamist nii katus, katlamaja mootorid, kraanikausid kui ka ummistuvad torud. Korterites oli külm, sest küttesüsteemid ei arvestanud tubade suurusega. Maja vajus ning vihm kahjustas hoone seinu.
Majas elasid peamiselt Venemaalt, Valgevenest ja teistest liiduvabariikidest sisse rännanud Dvigateli töölised ja insenerid. Efektsest fassaadist hoolimata olid maja elamistingimused tagasihoidlikud: tegu oli kommunaalkorteritega, millest mõnes elas mitu perekonda.
1997. aastal tunnistati hoone kultuurimälestiseks.
Arhitektuur.
Maja projekti autorid on Aleksandr Vlassov ja Fjodor Djuženko. Vlassov oli sõjajärgsel perioodil nii Kiievi kui ka Moskva linna peaarhitekt.
Maja on ehitatud stalinistlikus stiilis. Tänavapoolsel fassaadil esineb embleeme, simsse, karniise, girlande.
Hoone kuuekorruselist keskosa troonib 20 m kõrgune torn-paviljon, mille otsas on peenike tornikiiver. Torni tipus on loorberipärjaga ümbritsetud viisnurk. Maja nimetati hüüdnimega "Türgi saatkond", sest tornikaunistuse viisnurga tammelehtedest pärg meenutas idamaist poolkuud.
Poleemika punasümboolika eemaldamise ümber.
Viisnurk hoone tipus ja viljapärjad fassaadil on kommunistliku sümboolika elemendid. Hoonelt punasümboolika eemaldamise poolt ja vastu on sõna võtnud mitmed poliitikud ja kultuuritegelased:
Kinaruti istanduse peahoone

Kinaruti istanduse peahoone (malai keeles "Rumah Besar Kinarut"; inglise keeles "Kinarut Mansion") on endine kautšukiistanduse pea- ja eluhoone (praegu on säilinud varemeid) Kinaruti linna lähedal Papari ringkonnas Sabahi osariigis Malaisias.
Hoone laskis aastatel 1910–1911 ehitada Baierist pärit Friedrich Canosi Asimont, kes oli Briti ettevõttele "Manchester North Borneo Ltd" kuulunud Kinaruti kautšukiistanduse esimene juht. Istandus asutati samuti aastatel 1910–1911 ja oli enam kui 10 km2 suuruse pindalaga suuruselt teine istandus Põhja-Borneo läänerannikul. 
Hoone asus metsasel künkal. See püstitati tellistest ning krohviti ja lubjati valgeks, ehitamisajal oli see üks väheseid kivihooneid Põhja-Borneos. Hoone oli saksa uusklassitsistlikus stiilis, hoone arhitekti pole teada. Ehitust juhtis indialasest ehitusmeister, kellele allus kuni 300 jaavalasest töölist. Hoone ja seda ümbritsev maastik koos arhitektuursete väikevormidega hõlmas umbes ühe hektari suuruse maa-ala. Peasissekäigu juurde viis 200 meetri pikkune uusklassitsistlike sammastega puiestee. Majal endal oli 45 ust, 152 akent ja seda valgustas 42 suurt petrooleumilampi.
Asimont suri 1919. aastal istandusest kaugel ja on maetud Singapuri. Pere kolis istandusest ära, Briti Põhja-Borneo võimud lammutasid mahajäetud maja 1923. aastal.
Kinaruti istanduse peahoone varemed koos ümbritsevate väikevormidega lisati Sabahi osariigi mälestiste nimekirja 22. augustil 1994. 2015. aastast alates rekonstrueeritakse ehitist, et teha sellest Sabahi osariigi üks peamiseid turismiobjekte.
Terje Raudsepp (keemik)

Terje Raudsepp (sündinud 12. aprillil 1980) on eesti keemik.
Ta kaitses 2010. aastal Tartu Ülikoolis väitekirja “Dopant-anioonide mõju polüpürrooli elektrokeemilistele omadustele” ja sai doktorikraadi.
Raudsepp töötab Tartu Ülikoolis anorgaanilise keemia lektorina.
Urve Kallavus

Urve Kallavus (kuni 1972 Urve Mere, sündinud 24. novembril 1950 Tallinnas) on eesti keemik ja materjaliteadlane.
Haridus.
Lõpetas Tallinna 1. Keskkooli 1969 ja Tallinna Polütehnilise Instituudi keemiateaduskonna elektroonika erimaterjalide tehnoloogia erialal 1974 "(cum laude)". Õppis kaugõppeaspirantuuris 1986–1989 ning omandas samas keemiateaduste doktori kraadi 1993.
Töökäik.
Töötab Tallinna Tehnikaülikoolis aastast 1974: füüsika kateedri insener 1974–1980, materjaliuuringute keskuse vanemteadur 1980–1995 ja professor 1995–2012, alates 2013 emeriitprofessor ning vanemteadur (aastast 2017 mehaanika ja tööstustehnika instituudis). Oli materjaliuuringute teaduskeskuse juhataja 1996–2016.
Teadustöö.
Põhilised uurimissuunad: puit- ja puidupõhiste materjalide omadused ja biolagunemine, metallide ja kivimaterjalide omadused, materjalide koos- ja korduvkasutus.
Isiklikku.
Urve Kallavuse vend on materjaliteadlane Arvo Mere, nende vanemad olid tehnikateadlane Lembit Mere ja keemik Vaike Mere.
Poliitturism

Poliitturism on tegevus, kus poliitik kandideerib kohalike omavalitsuste valimistel omavalitsuses, kus ta tegelikult ei ela.
Põhjus.
Sageli seataks valimistel üles ja saavad volikokku n-ö häältemagnetid (tuntud kandidaadid, kes toovad parteile tõenäoliselt palju hääli), kes päriselt piirkonnas püsivalt ei ela. Mitmete tuntud poliitikute puhul pole selgust, kus nende tegelik elukoht on ja kas nad on rahvastikuregistrisse kandnud fiktiivse aadressi.
Regulatsioon.
2024. aasta veebruaris rahuldas ringkonnakohus Isamaa erakonna liikmete kaebuse, milles väideti, et mitme kohalikel valimistel Elva vallas kandideerinud isiku püsiv elukoht ei ole selles vallas. Ringkonnakohus kohustas valda kontrollima kaebuses nimetatud isikute rahvastikuregistri elukoha andmete õigsust. Elva vallavolikogu pidas põhiseadusvastaseks olukorda, kus õigusnormid ei reguleeri elukoha andmete sisulist kontrolli. Riigikohus kinnitas 2025. aasta veebruaris, et kehtiv õigus võimaldab kohalikul omavalitsusel kontrollida isiku elukoha andmete õigsust rahvastikuregistris. Elukoha kontrollimise kohustus oli kohalikul omavalitsusel ka enne 2025. aasta otsust.
Andmete kontrollimiseks võib KOV koguda tavapäraseid haldusmenetluses lubatavaid tõendeid: küsida isikult selgitusi ja dokumente, võtta ütlusi tunnistajatelt või teha päringuid eluruumi omanikule. Samuti võib isik, kelle õigusi teise isiku ebaõige elukoha kanne rikub, taotleda kande kontrollimist ja esitada vastavad tõendid. Kui taotluse või muude andmete põhjal tekib põhjendatud kahtlus, et isik ei ela registrisse kantud aadressil, saab KOV koguda lisatõendeid, et seda kontrollida.
Tarvi Tasane

Tarvi Tasane (sündinud 15. novembril 1970 Pärnus) on eesti õpetaja, koolijuht ja omavalitsustegelane.
Ta lõpetas 1996. aastal Tallinna Pedagoogikaülikooli pedagoogika ja algõpetuse metoodika erialal.
Ta on töötanud Kergu põhikoolis, Pärnu-Jaagupi Keskkoolis ja gümnaasiumis õpetaja ja huvijuhina. On olnud Vahenurme ja Libatse lasteaed-algkoolide direktor.
Aastatel 2000–2001 oli ta Halinga Vallavalitsuses kultuurinõunik, 2013–2017 Halinga Vallavolikogu esimees, alates 2017. aastast Põhja-Pärnumaa abivallavanem.
15. juunist 2022 kuni 27. juulini 2022 täitis Põhja-Pärnumaa vallavanema ülesandeid.
Ühiskondlik tegevus.
1999, 2001-2002 Halinga Vallavolikogu liige, kultuurikomisjoni esimees
1999, 2000 EÕM Jakobi suvelaagri korraldaja ja juhendaja
1999-2005 Halinga Vallavolikogu kultuurikomisjoni liige
2002-2009 erakond Isamaaliit liige
2004-2005 Eesti 4H Pärnumaa piirkonna juht
2004-2008 EELK Pärnu-Jakobi koguduse nõukogu liige
2005-2018 Halinga Vallavolikogu liige, haridus- ja noorsookomisjoni esimees
2008 Pärnu-Jaagupi Gümnaasiumi "Oma Riik" projektijuht
2013-2017 EELK Pärnu-Jakobi koguduse nõukogu liige, revisjonikomisjoni esimees
2021-2025 EELK Pärnu-Jakobi koguduse nõukogu ja juhatuse liige
2025-... EELK Pärnu-Jakobi koguduse nõukogu liige
Isiklikku.
Abikaasa Meeli Tasane on õppealajuhataja Pärnu-Jaagupi Põhikoolis, peres on kolm tütart. 
Tunnustus.
1996, 1997, 1999 üleriigilise poiste võimlemisvõistluse laureaat juhendajana
1998 Eesti Kultuurkapitali Pärnumaa ekspertgrupi preemia noorsootöö eest
2001 Eesti 4H hõbemärk
2006 Halinga valla Aasta Õpetaja
2011 Pärnu-Jaagupi Gümnaasiumi oranž ajamärk
2011 Tiigrihüppe SA konkursi "Täna samm, homme teine II" laureaat
Muu.
1993 osales näitlejana Merle Karusoo ja Toomas Lõhmuste teatriprojekti “Circulus” (Eesti Vabariigi 75. aastapäevaks) vabaõhuetenduses Otepääl
Välislingid.
"Tarvi Tasane - Kuidas sündis parim renoveerimisprojekt 2014: ühe Pärnu-Jaagupi kortermaja taassünd Elamu 2015 (1 ja 2) lk 10-12"
""Noore õpetajana usaldasin tema kogemusi" Pärnu Postimees. 1.september 2015."
""Tarvi Tasane: Põlvkonnad vahetuvad, aga õpetajad jäävad samaks" Pärnu Postimees. 1.oktoober 2016."
Mikrogalerii

Mikrogalerii on rajamisel olev kunstigalerii Tartus Lubja tänaval.
Lubja tänaval asub nõukogude-aegne garaažikompleks, kus paljud garaažid on lagunenud. Arhitekt Tiit Silla eestvedamisel on mõne garaažioboksi asemele kerkinud minimajad ning ühe taolise boksi asemele on plaanis rajada Mikrogalerii. Piirkonda kutsutakse Mikro-Veneetsiaks.
Mikrogalerii eesmärgiks on luua uue põlvkonna kunstigalerii kontseptsioon, mis toimib minimaalsel pinnal ja võimalikult väikeste halduskuludega. Galerii rajamisel järgitakse jätkusuutlikkuse põhimõtteid, sealhulgas energiasäästlikkust ja alternatiivenergia kasutamist, ning sama kehtib ka kunstiprogrammi kohta. 
Mikrogalerii eestvedajad on galeristid Kaili Kask ja Raul Oreškin. Mikrogalerii ehitamiseks kogutakse raha Maikro poe kaudu.
Roti (toit)

Roti (samuti tuntud kui "chapati") on India päritolu ümmargune hapendamata lameleib. "Roti" on valmistatud nisujahust (täisterajahust, kuid võib olla valmistatud ka tavalisest jahust) ja veest, võib olla lisatud taimeõli, soola ja suhkrut, ning seda on lihtne valmistada ka panni peal. "Roti" võib olla valmistatud ka maisijahust, riisijahust või tatrajahust.
Nimi "roti" tuleneb sanskriti sõnast "rotika", mis tähendab leiba. Selline hapendamata leib on pärit väga vanast ajast. Jordaaniast on leitud hapendamata leiva jäätmeid, mis on 14 400 aastat vanad, see leib oli arvatavasti küpsetatud kuumadel kividel.
Sellised hapendamata leivad on väga levinud ka mujal kui Indias. Iraani lavašš on väga sarnane "rotile", samuti türgi "gözleme", ja need on levinud ka pirkondades mida need riigid kunagi domineerisid.
The Tonight Show Starring Johnny Carson

"The Tonight Show Starring Johnny Carson" on Ameerika Ühendriikide NBC televisiooni vestlussaade. 
Saade oli "The Tonight Show'" kolmas versioon. Saadet juhtis Johnny Carson ning see oli eetris 1. oktoobrist 1962 kuni 22. maini 1992. Enne Johnny Carsoni versiooni oli eetris "Tonight Starring Jack Paar" ja pärast oli "The Tonight Show with Jay Leno". Ed McMahon oli Johnny abimees ja saate teadustaja.
Saate esimesel kümnendil toodeti Johnny Carsoni saadet "The Tonight Show" New Yorgis Comcast Buildingus ning mõned osad salvestati ka NBC stuudios Burbankis Californias. 1. mail 1972 kolis saate tootmine Burbanki ning naasis New Yorki järgneval aastal mitmeks nädalaks. Pärast 1973. aasta maid jäi saate tootmine siiski Burbanki ja oli seal kuni Carsoni pensionile minekuni. Saate stuudiobändi juhtis kuni 1966. aastani Skitch Henderson ning pärast seda Milton Delugg, kellele järgnes vähem kui aasta hiljem Doc Severinsen.
Saade valiti 2002. ja 2013. aasta edetabelites kõigi aegade parimate telesaadete hulka.
Langkasuka

Langkasuka oli 2.–15. sajandil eksisteerinud kuningriik Kagu-Aasias Malaka poolsaarel, mida peetakse koos Kedahi kuningriigiga üheks vanimaks riigiks selles piirkonnas.
Hindu-budistlik Langkasuka rajati oletatavasti 1. sajandil, võib-olla 80.–100. aastal, ühe pärimuse järgi Ašoka järeltulijate poolt, ja see eksisteeris 15. sajandini. Kuningriigi nimi on sanskritikeelne ("langkha" – 'särav maa' + -"sukkha" – 'õndsus'). Kuningriigi täpsete piiride üle siiski vaieldakse, kuid arheoloogilised väljakaevamised Yarangis Pattanis on viidanud, et riik võis asuda tänapäeva Tai territooriumil.
Teated allikates.
Kõige varasem ja kõige detailsem kirjeldus riigist leidub Hiina Liangi dünastia (502–557) aegsest allikast Liangshu, mis mainib kuningriiki "Lang-ya-xiu" (hiina keeles 狼牙脩 [lɑŋ ŋˠa sɨu]). Teates seisab, et riik rajati 400 aasta eest, seega umbes 2. sajandil. Allika väitel oli "Lang-ya-xiu" ehk Langkasuka laius idast läände 30-päevase teekonna pikkune ja põhjast lõunasse 20-päevane teekond; kaugus Guangzhoust aga 24 000 liid. Liangshu teatel on kuningriigis rohkelt oudhipuitu ("Aquilaria") ja kamprit ning riigi pealinn oli ümbritsetud linnamüüriga, millel topeltväravad, tornid ja paviljonid.
Liangshu teatel kandsid nii mehed kui ka naised Langkasukas saronge, mis jättis ülakeha katmata, ning lahtisi juukseid. Kuningas ja kõrgemad ametnikud, aga ka suursugused naised katsid siiski õlad riidega ning kandsid kuldkõrvarõngaid ja kuldnöörist vöösid.
Allikate teatel saatis esimesed saadikud Hiinasse 515. aastal kuningas Bhagadatta, seejärel külastas Langkasuka saadik Hiinat 523., 531. ja 568. aastal.
Kuningriigi nimetus hilisemates allikates esineb teisel kujul. 7. sajandi lõpul kirjutab buda munk Yi Jing hiina munkadest, kes elavad kohas nimega Lang-jia-shu (郎伽戍).
Songi dünastia aegne Zhu fan zhi (ilmus 1225) kirjeldab maad nimega Ling-ya-si-jia (凌牙斯加), mille elanikud allika sõnutsi mähivad end kangasse ja lõikavad juukseid; maa toodanguks on elevandikihvad, ninasarviku sarv, eri liiki puit ja kamper. Kaupmehed kauplevad veini, riisi, siidi ja portselaniga ning kuningriik maksab andamit Sanfoqi riigile (oletatavasti Srivijaya).
Yuani dünastia (1279–1368) aegses allikas Daoyi Zhilüe on Langkasuka "Long-ya-xi-jiao" (龍牙犀角) ja Mingi dünastia (1368–1644) aegsel admiral Zheng He Mao Kuni kaardil "Lang-xi-jia" (狼西加). Daoyi Zhilüe kirjeldab kohalike elanike soolatootmist mereveest ja riisiviina ajamist, samuti sarvlinnu-kiivrite valmistamist, palisandri, mee ja oudhipuidu tootmist; rõivaid tehti Filipiinide puuvillast ja nii Indiast toodud kui ka kohalikest trükitud kangastest.
Langkasuka on ära nimetatud ka Kedahi annaalides ("Hikayat Merong Mahawangsa") ja jaavakeelses luuletuses Nagarakretagama. Tamili kroonikates on nimetavad Ilangasoka-nimelist maad kui üht neist, mille Rajendra Chola vallutas oma sõjakäigul Srivijaya vastu.
Merboki jõgi

Merboki jõgi (malai keeles "Sungai Merbok") on jõgi Malaisias Malaka poolsaare lääneosas Kedahi osariigis.
Jõe pikkus on 45 km ja jõgikonna pindala 439 km². Lähe on Jerai mäel ja Sungkapi metsas. Merboki jõe nime kannab jõgi Bongkoki ja Lalangi jõega ühinemise järel. Teised lisajõed on Petani ja Bujangi jõgi. Merboki jõgi suubub Malaka väina, jõe laius suudmes on umbes 2,5 km.
Merboki jõgi on tuntud Bujangi oru jõena. Suudmealal on suured mangroovimetsad, mis koos Bujangi muististega on ka turismisihtkoht.
Joseph Hii Teck Kwong

Joseph Hii Teck Kwong (sündinud 25. juunil 1965 Sibus) on Malaisia roomakatoliku piiskop.
Ta astus aastal 1986 Sarawaki osariigis Kuchingis asuvasse Püha Peetruse seminari, et õppida filosoofiat ja teoloogiat.
Ta pühitseti preestriks 25. märtsil 1993 Sibu Püha Südame katedraalis.
Ta määrati 25. jaanuaril 2008 paavst Benedictus XVI poolt Castellum Medianumi titulaarpiiskopiks ja Sibu piiskopkonna abipiiskopiks. Piiskopiks pühitsuse sai ta 1. mail 2008 peapiiskop Salvatore Pennacchiolt, keda assisteerisid piiskop Dominic Su Haw Chiu ja peapiiskop John Ha Tiong Hock. 24. detsembril 2011 võttis paavst Benedictus XVI vastu Sibu piiskopkonna piiskop Dominic Su Haw Chiu tagasiastumisavalduse ja nimetas tema järglaseks Joseph Hii Teck Kwongi. Ta määras oma eelkäija Sibu piiskopkonna teiseks piiskopiks ametisse 15. veebruaril 2012 Sibu Püha Südame katedraalis.
Olonetsi kubermanguprokurör

Olonetsi kubermanguprokurör (vene keeles "Олонецкий губернский прокурор") oli aastatel 1784−1894 Venemaa keisririigi ametnik, kes teostas Olonetsi kubermangus õiguslikku järelevalvet.
Ajalugu.
Venemaal loodi kubermanguprokuröri ametikoht 1775. aasta kubermangureformiga. Olonetsi kubermangus astus esimene prokurör ametisse 1784. aastal. 1894. aasta juunis see kaotati ja selle asemel loodi Petrozavodzki ringkonnakohtu prokuröri ametikoht.
Johnny Carson

John William Carson (23. oktoober 1925 – 23. jaanuar 2005) oli Ameerika Ühendriikide saatejuht, koomik ja stsenarist. Ta oli NBC saate "The Tonight Show Starring Johnny Carson" (1962–1992) saatejuht. Johnny pälvis kuus Primetime Emmy auhinda, 1980. aastal televisiooni akadeemia auhinna ja 1985. aastal Peabody auhinna. 1987. aastal võeti ta vastu televisiooni akadeemia kuulsuste halli. Johnny pälvis 1992. aastal presidendi vabadusmedali.
Tan Twan Eng

Tan Twan Eng (sündinud 1972 George Townis) on Malaisia romaanikirjanik, kes kirjutab inglise keeles.
Ta lõpetas õigusteaduse alal Londoni Ülikooli ja töötas seejärel juristina Kuala Lumpuris. Pärast seda asus ta õppima Kaplinna ülikooli, et omandada õigusteaduses magistrikraad. Kaplinnas kirjutas ta oma debüütromaani "The Gift of Rain", mis ilmus 2007. aastal. Teos tegevus leiab aset Penangis teise maailmasõja Jaapani okupatsiooni eel ja ajal. Teos esitati samuti Bookeri auhinna kandidaadiks.
Tema seni tuntuim romaan on 2012. aastal ilmunud "The Garden of Evening Mists", mis võitis Suurbritannia Walter Scotti auhinna, millega tunnustatakse ajaloolise sisuga ilukirjandust, ja kirjandusauhinna "Man Asian Literary Prize", millega tunnustati parimat Aasia kirjaniku ingliskeelset või inglise keelde tõlgitud teost. Samuti jõudis see samal aastal Bookeri auhinna kuue viimase nominendi hulka.
2023. aastal ilmus tema kolmas ajalooline romaan "The House of Doors", mille tegevus leiab aset 1920. aastatel Briti koloonias Malaisias. See jõudis Bookeri auhinna viimase kolmeteistkümne ja Walter Scotti auhinna viimase kuue nominendi hulka.
2023. aastal oli ta Rahvusvahelise Bookeri auhinna üks žürii liikmeid.
Eesti keeles on ilmunud 2015. aastal tema teine romaan (eestikeelse pealkirjaga "Õhtuste udude aed") Triin Taeli tõlkes ja 2024. aastal tema kolmas romaan ("Uste maja") Tiina Randusi tõlkes.
Ta on esinenud paljudel kirjandusfestivalidel üle maailma, sealhulgas 2017. aastal Tallinnas festivalil HeadRead.
Lõuna-põldseen

Lõuna-põldseen ("Cyclocybe cylindracea") on kandseente hulka kuuluv seeneliik perekonnast "Cyclocybe".
Seen kasvab lehtpuudel. Seda ka kasvatatakse.
Margus Aru

Margus Aru (sündinud 1973) on eesti laulja.
Daedaleopsis tricolor

Daedaleopsis tricolor on torikuliste sugukonda pajukaku perekonda kuuluv kandseeneliik.
"Daedaleopsis tricolor" on pealt triibuline ja alt pikkade eoslehekestega.
Melaka ja George Town, Malaka väina ajaloolised linnad

Melaka ja George Town, Malaka väina ajaloolised linnad on UNESCO maailmapärandi objekt Malaisias, mis koosneb kahe ajaloolise linna, Melaka ja George Towni, südames olevast alast. Linnade vahemaa on linnulennult umbes 400 km.
Malaka väinas on üle 500 aasta arendatud kaubavahetust ja kultuurivahetust ida ja lääne vahel. Aasia ja Euroopa mõjud on andnud linnadele spetsiifilise mitmekultuurilise pärandi, nii ainelise kui ka vaimse.
Oma valitsushoonete, kirikute, väljakute ja kindlustistega demonstreerib Melaka seda ajaloo järku, mis pärineb 15. sajandi Malai sultanaadist ning Portugali perioodist alates 16. sajandi algusest ja Madalmaade perioodist alates 17. sajandi II kolmandikust. Üle jõe lisandub veel ajalooline Hiinalinn.
Elu- ja ärihoonetega George Town esindab Briti ajastut Malaisias alates 18. sajandi lõpust.
Need on Malaka väina kõige terviklikumad säilinud ajaloolised linnakeskused, millel on mitmekultuuriline elav pärand, mis pärineb kaubateedest Suurbritanniast ja Euroopast läbi Lähis-Ida, India ja Malai saarestiku Hiinasse. Mõlemad linnad annavad tunnistust Aasia pärandist ja traditsioonidest, kus paljud religioonid ja kultuurid kohtusid ja eksisteerisid edasi koos. Need peegeldavad Malai saarestiku, India ja Hiina kultuurielementide ühinemist Euroopa omadega, et luua ainulaadne arhitektuur, kultuur ja linnapilt.
Linnad on tähelepanuväärsed näited ajaloolistest koloniaallinnadest Malaka väinas, kus on näha ajalooliste ja kultuuriliste mõjutuste järjestust, mis tulenevad nende endisest funktsioonist ida ja lääne ühendavate kaubasadamatena.
Trepimäe pioneerilaager

Trepimäe pioneerilaager ka Võrtsjärve pioneerilaager, tegutses Vehendi külas Rannu külanõukogus Tartu rajoonis aastatel 1950–1990.
Tartu Aparaaditehase pioneerilaager.
Võrtsjärve ehk Trepimäe pioneerilaager kuulus lennukite musti kaste valmistanud NSVL Lennukitööstuse Ministeeriumi Tartu Kontrollaparatuuritehasele, kus enamik töötajatest olid venelased. 1950. aastatel ehitati neli suurt ja kaks väikest majutushoonet, avar sööklahoone ja spordiväljakud. Hooned on tänapäeval säilinud, kuid majutusteenust ei pakuta.
Tartu Aparaaditehase pioneerilaager oli Nõukogude perioodil tegutsenud laste- ja noortelaager, mis kuulus Tartu Aparaaditehasele ning paiknes Tartu rajoonis Vahendi külas, Trepimäel , Võrtsjärve ääres.
Laager oli mõeldud eelkõige tehase töötajate lastele ning täitis nii puhke- kui ka ideoloogilist kasvatusfunktsiooni nõukogude pioneeriorganisatsiooni raames.
Asukoht.
Laager asus:Tartumaa, Rõngu vald, Vahendi küla, Rehe-Hansu
 (Nõukogude perioodil: Tartu rajoon, Vahendi)Tänapäeval kuulub piirkond haldusreformi järel Elva valda, Vehendi külas. Elva vald 
Ajalugu.
Pioneerilaager rajati tõenäoliselt 1960.–1970. aastatel, kui paljudel suurematel tehastel Eestis olid oma suvelaagrid töötajate lastele.
Tartu Aparaaditehas kasutas laagrit:
Pärast Eesti taasiseseisvumist 1991. aastal kaotas laager oma esialgse funktsiooni ja tegevus lõpetati.
Laagri tegevused.
Laagris toimusid:
Võrtsjärve mängud.
Võrtsärve mängud, traditsiooniline kultuuri- ja spordiüritus Võrtsjärve-äärsete valdade elanikele. Mängude eesmärk on edendada inimestes tervet ellusuhtumist ja hoida Võrtsjärvega piirnevate valdade ühistegevuse traditsioone. KorraIdatakse nii suve- kui ka talimänge, mänge korraldavad vallad kordamööda.
Mängudel osalevad seitse Võrtsjärve-äärset valda on Kolga-Jaani, Põdrala, Puka, Rõngu, Rannu, Tarvastu ja Viiratsi vald (aastast 2013 Viljandi vald).
Võistluste programm on aastate jooksul pidevalt muutunud. Suvemängudel on võisteldud kergejõustikus, võrkpallis, rahvastepallis, teatejooksus, sangpommi rebimises, sõudmises, ujumises, mälumängus, kalapüügis ja vallajuhtide mitmevõistluses. Talimängudel on võisteldud talispordialadel (sh suusatamine, teatesuusatamine, reesõit), males, kabes, mälumängus, lauatennises, koroonas, autode lumerajasõidus, võrkpallis. Mängude juurde kuulub alati isetegevus, mängud lõpevad ühise taidluspeoga.
Ajalugu.
Võrtsjärve mängud kutsuti ellu järve piiravate majandite juhtide poolt 1969. aastal, idee esitas tolleaegne Võrtsjärve kolhoosi esimees Kalev Raave. Esimesed mängud toimusid 2.–3. VIII 1969, osales 10 majandit. Mängude patrooniks oli kirjanik Aadu Hint. 1979. aastast on korraldatud ka talimänge. 1991. aastani selgitati lisaks üksikalade parematele välja ka mängude üldvõitja. 1991–94 mänge ei peetud.
Traditsioon taastati valdade tasandil, esimesed iseseisvusaegsed suvemängud toimusid 1995, talimängud 1996.
Võrtsjärve suvemängud Trepimäel.
Vaata ka : Trepimägi
Ivo Linna &amp; Apelsin - Michelangelo (1977) Trepimäe laululaval : https://www.youtube.com/watch?v=DVtWCkMFqPo
Chin Peng

Chin Peng (traditsioonilises hiina kirjas 陳平, lihtsustatud hiina kirjas 陈平, "pinyin"'is "Chén Píng", sünninimi Ong Boon Hua; 21. oktoober 1924 Sitiawan, Dindings, Väinaasundused (tänapäeval Peraki osariik) – 16. september 2013 Bangkok, Tai) oli hiina rahvusest Malaia Föderatsiooni kommunistlik poliitik ja partisanijuht.
Chin Peng oli pärit hiina immigrantide perekonnast. Ta isa oli jalgrattapoe omanik. 1941. aastal astus ta Malaia Kommunistlikku Parteisse. Jaapani okupatsiooni ajal osales ta Malaia Jaapani-vastane Rahvaarmee koosseisus Jaapani-vastases võitluses.
1948. aasta juunis alustas Malaia Kommunistlik Partei Chin Pengi juhtimisel relvastatud võitlust Briti võimude vastu. Pärast Malaia Föderatsiooni iseseisvumist 1957. aastal võitles Chin Peng Malaia võimude vastu kuni 1960. aastani, mil ta põgenes Tai lõunaosasse.
1968. aasta juulis alustasid kommunistid Chin Pengi juhtimise all teist korda relvastatud võitlust Malaisia valitsuse vastu. 1974. aastal teatas Hiina Rahvavabariigi valitsusjuht Zhou Enlai, et Malaia Kommunistlik Partei on Malaisia siseasi. Samuti ei suutnud ülestõusnud kuigi edukalt malai rahvusest elanikkonda enda poole võita. Ülestõus lõppes 1989. aasta detsembris Hat Yai rahulepinguga.
Seejärel elas Chin Peng eksiilis Tai pealinnas Bangkokis. Ta taotles 2005. ja 2008. aastal luba Malaisiasse tagasi pöörduda, kuid seda talle ei võimaldatud.
Hikayat Merong Mahawangsa

"Hikayat Merong Mahawangsa" (jawi keeles حكاية مروڠ مهاوڠسا ) ehk Kedahi annaalid on malaikeelne kirjandusteos, romantiline jutustus Kedahi kuningriigi ajaloost ja sellega seotud lugudest. Oletatakse, et tekst on kirjutatud 18. sajandi lõpus või 19. sajandil.
Kuigi teos sisaldab ajaloofakte, leidub selles ka palju väheusutavat, fantastilist ja väljamõeldut. Tekst käsitleb perioodi Kedahi kuningriigi asutamisest müütilise kuninga, Langkasuka rajaja Merong Mahawangsa poolt, keda on teoses kujutatud koraanis mainitud valitseja Dhu al-Qarnayni järeltulijana, kuni islami omaksvõtuni 15. sajandil.
Teose alguses viidatakse tekstile kui Rāma loo jätkule ja müütilisele linnule Garudale, kelle kohtumine itta seilava kuningaga viib tolle kuningriigi asutamiseni Kedahi rannikul. Tekst sisaldab ohtralt Pärsia, India, Hiina ja Tai päritolu motiive islami-eelsest ajast, pärit suulisest traditsioonist ja folkloorist, mis arvatavasti oli populaarne nii lihtrahva seas kui ka õukonnas. Sellele toetudes on "Hikayat Merong Mahawangsat" peetud tekstiks, mis püüab vastata küsimustele jagatud minevikust ja pärimusest, mis ühendab ja ületab tsivilisatsioone.
Simon Poh Hoon Seng

Simon Peter Poh Hoon Seng (sündinud 15. aprillil 1963 Simanggangis) on Malaisia roomakatoliku peapiiskop. Ta on aastast 2017 Kuchingi peapiiskopkonna peapiiskop. Aastatel 2015–2017 oli ta sama peapiiskopkonna abipiiskop.
Ta sündis aastal 1963 Simanggangis Sarawaki osariigis viielapselises perekonnas vanima lapsena. Aastatel 1970–1975 käis ta Püha Joosepi algkoolis. Seejärel jätkas ta õpinguid Püha Joosepi keskkoolis aastatel 1976–1982. Ta ja ta pere pöördus katoliiklusse aastatel 1979–1980. Pärast katoliiklaseks saamist liitus ta Noorte kristlike üliõpilaste, Maarja leegioni ja Kuchingi Püha Joosepi katedraali altariteenijatega.
Aastal 1982 asus ta õppima Kuchingi peapiiskopkonna seminaris, seal viibides õppis ta valdama ja rääkima väheseid põliselanike keeli, nagu Bidayuh ja Ibani keelt. Ta võttis 31. juulil 1988 vastu preestriks pühitsemise sakramendi. Seejärel töötas ta aastani 2002 preestrina erinevates kogudustes, mille katkestas õppereis Rooma. Aastatel 1994–1996 õppis ta Roomas "Pontificia Universitas Urbaniana"'s ja omandas missioloogia litsentsiaadi.
Aastatel 2002–2008 oli ta peapiiskopi kutseteenistuse komisjoni direktor ning aastast 2004 ka noorteteenistuse komisjoni vaimne nõunik. Aastast 2004 on ta piiskopkonna kuuria kantsler ja Kuchingi seminari missioloogia lektor. Lisaks peapiiskopkonna erinevatesse komisjonidesse kuulumisele oli ta aastast 2011 Kuchingi katedraali praost.
Paavst Franciscus määras ta 9. juulil 2015 Kuchingi abipiiskopiks ja Sfasferia titulaarpiiskopiks. Kuchingi peapiiskop John Ha Tiong Hock pühitses ta piiskopiks sama aasta 24. septembril. Kaaspühitsejad olid tema eelkäija Peter Chung Hoan Ting ja Sandakani piiskop Julius Dusin Gitom.
Paavst Franciscus määras ta 4. märtsil 2017 Kuchingi peapiiskopiks. Inauguratsioon toimus sama aasta 20. märtsil.
Astra Irene Susi

Astra Irene Susi (sündinud 28. veebruaril 1998) on eesti lavastaja, helilooja ja näitleja.
Ta on lõpetanud 2017. aastal Tallinna Muusikakeskkooli heliloomingu ja klaveri erialal, 2023. aastal Eesti Muusika- ja Teatriakadeemia bakalaureuseõppe heliloomingu erialal ning 2024. aastal Eesti Muusika- ja Teatriakadeemia lavakunstikooli bakalaureuseõppe näitleja erialal. Alates 2024. aastast on ta Pärnu Endla teatri näitleja ning jätkab heliloomingu õpinguid Eesti Muusika- ja Teatriakadeemia magistriõppes. Ta on Eesti Heliloojate Liidu liige (2024).
2024. aastal pälvis ta esimese Eesti Muusika- ja Teatriakadeemia Vilistlaskogu poolt välja antava "Tuleviku meistri" stipendiumi.
MyHits Dance

MyHits Dance on meediakontserni Duo Media Networksile kuuluv Eesti raadiojaam.
De Sitteri ruum

De Sitteri ruum, ka "n-mõõtmeline de Sitteri ruum" on matemaatilises füüsikas maksimaalselt sümmeetriline Lorentzi muutkond, millel on konstantne positiivne skalaarne kõverus. 
De Sitteri ruumi peamine rakendus on selle kasutamine üldrelatiivsusteoorias, kus see on üks lihtsamaid Universumi matemaatilisi mudeleid, mis on kooskõlas Universumis täheldatud kiireneva paisumisega. Täpsemalt on de Sitteri ruum positiivse kosmoloogilise konstandiga formula_1 (vastab positiivsele vaakumienergia tihedusele ja negatiivsele rõhule) Einsteini väljavõrrandite maksimaalselt sümmeetriline vaakumlahend (vaata De Sitteri universum). 
De Sitteri ruum on nime saanud Willem de Sitteri (1872–1934) järgi. Willem de Sitter ja Albert Einstein tegid 1920. aastatel Leidenis tihedat koostööd meie Universumi aegruumi struktuuri kallal.
Melissa

Melissa on naisenimi. 
Maailmas elas sellise eesnimega 2014. aastal üle 1 420 000 naise. Ameerika Ühendriikides kandis Melissa eesnime üle 960 000 naise, Kanadas oli sellenimelisi naisi üle 61 400, Brasiilias üle 58 300 Filipiinidel üle 46 500, Inglismaal üle 32 200 jne.
2025. aasta seisuga oli Melissa Eestis esinemissageduselt 280. naisenimi. 1. jaanuaril 2025 oli Eestis eesnimi Melissa 626 naisel. Vanim Melissa oli vanuserühmas 50–54, noorim vanuserühmas 0–4. Kõige populaarsem on eesnimi Melissa vanuserühmas 0–4, kus neid oli 10 000 elaniku kohta 24,28. Kõige populaarsem oli eesnimi Melissa Rapla maakonnas, kus neid oli maakonna 10 000 elaniku kohta 7,68.
Koobalttorik

Koobalttorik ("Terana coerulea") on seeneliik torikulaadsete seltsis.
Seen kasvab peamisel Põhja-Ameerika idaosas, Lääne- ja Lõuna-Euroopas. Sellele on iseloomulik tume koorikjas väljanägemine, lillakas ripsmeline ja äärest valge serv.
Conservatoire national des arts et métiers

Conservatoire national des arts et métiers (CNAM) on Prantsuse avalik-õiguslik kõrgharidus- ja teadusasutus Pariisis, üks kõige prestiižsemaid kõrgkoole Prantsusmaal. 
Kooli asutas 1794. aastal Henri Grégoire.
Toiduretsept

Retsept on nimekiri juhenditest, mis kirjeldavad kuidas midagi valmistada, sealhulgas toitu. "Retsept" sisaldab sageli nimekirja toidu koostisosadest. "Kokaraamatud" on kogumikud "retseptidest".
Jaapani põhiseadus

Jaapani põhiseadus (jaapani keeles 日本国憲法 "Nihon-koku kempō") on Jaapani põhiseadus. See põhineb valdavalt Ameerika Ühendriikide okupatsioonivõimude koostatud tekstil. Põhiseadus kinnitati 3. novembril 1946 ning jõustus 3. mail 1947.
Põhiseaduse 9. artikli kohaselt loobub Jaapan igaveseks sõjajõu kasutamisest rahvusvaheliste tülide lahendamisel ning keelab sõjaväe, sõjalaevastiku, õhuväe ja muu sõjalise jõu pidamise. 1954. aastal loodi sellele vaatamata "de facto" sõjaväe ülesandeid täitev Jaapani kaitsevägi.
Calepina

Calepina on taimeperekond ristõieliste sugukonnas.
Calepina irregularis

Calepina irregularis on liik taimi ristõieliste sugukonnas.
Kuldlakk

Kuldlakk ("Erysimum cheiri", ka "Erysimum ×cheiri") on ristõieliste sugukonda kuuluv taimeliik.
Lõuna-Euroopas kasvatatakse tihti dekoratiivtaimena.
Bermuuda jänesekapsas

Bermuuda jänesekapsas ("Oxalis pes-caprae") on jänesekapsaliste sugukonda kuuluv taimeliik.
Taim kasvab ühe peamise umbrohuna Vahemere maades.
Whangārei

Whangārei on Uus-Meremaa põhjapoolseim linn ja Northlandi piirkonna suurim asula.
See on osa Whangarei ringkonnast, mis loodi 1989. aastal Whangarei ja Hikurangi linnast ja Whangarei maakonnast, et hallata linna ja selle ümbrust. 
Linna elanike arv oli 2024. aasta juunis hinnanguliselt 56 800.
Kakadu rahvuspark

Kakadu rahvuspark on Austraalia looduskaitseala, mis asub Põhjaterritooriumil. See asub Põhjaterritooriumi pealinnast Darwinist umbes 171 kilomeetrit idas. 
Pargi pindala on 19 802 ruutkilomeetrit. Rahvuspark on üks väheseid kohti UNESCO maailmapärandi nimistus, mis on sinna kantud nii oma kultuurilise kui ka keskkonnaväärtuse poolest. Kakadu rahvuspark lisati maailmapärandi nimekirja 1981. aastal. Pargis on kaks aastaaega: vihmaperiood ja kuiv hooaeg. Vihmaperioodil (oktoobrist aprillini) ei ole üldiselt võimalik paljudele pargi aladele ligi pääseda; Kuid kuival hooajal (maist septembrini) saab seda külastada.
Kakadu rahvuspargis asus Rangeri uraanikaevandus, kus kuni 2021. aastani kaevandati uraani.
Anti – de Sitteri ruum

Anti – de Sitteri ruum, ka "n-mõõtmeline anti – de Sitteri ruum" on matemaatilises füüsikas maksimaalselt sümmeetriline Lorentzi muutkond, millel on konstantne negatiivne skalaarne kõverus. 
Albert Einsteini üldrelatiivsusteooria asetab ruumi ja aja võrdsele alusele, nii et ruumi ja aja eraldi käsitlemise asemel võetakse arvesse ühtse aegruumi geomeetriat. Konstantse kõverusega aegruumi juhtumid on de Sitteri ruum (positiivne), Minkowski ruum (null) ja anti – de Sitteri ruum (negatiivne). Sellisena on need Einsteini väljavõrrandite täpsed lahendused tühja universumi jaoks vastavalt positiivse, nulli või negatiivse kosmoloogilise konstandiga (formula_1).
Anti – de Sitteri ruum on nime saanud Willem de Sitteri (1872–1934) järgi. Willem de Sitter ja Albert Einstein tegid 1920. aastatel Leidenis tihedat koostööd meie Universumi aegruumi struktuuri kallal.
Tympanidaceae

Tympanidaceae on seltsi "Leotiales" kuuluv seente sugukond.
Tympanis

Tympanis on seltsi "Leotiales" kuuluv seente perekond.
Neofavolus alveolaris

Neofavolus alveolaris on klassi "Agaricomycetes" torikulaadsete seltsi kuuluv seente liik.
Seen ei kasva Eestis. Sellele lehtpuuoksakestele külgjalt kinnituvale liigile on iseloomulik neerjas kuju, karvane ülapind ja kärgjad poorid.
Francesco da Milano

 
Francesco Canova da Milano, ka Francesco da Milano (18. august 1497 Monza – 2. jaanuar 1543 Milano) oli itaalia helilooja ja lautomängija.
Ta töötas peaaegu kogu oma karjääri paavsti õukonnas. Francescot kuulutati kogu Euroopas kui oma aja parimat lautomuusika heliloojat. 1536. aastal ilmus Milanos viis köidet peamiselt Francesco da Milano teostest koosnevat lautomuusikat.
Nipapalm

Nipapalm ("Nypa fruticans") on India ja Vaikse ookeani rannikualadel ja jõgede lehtersuudmetes looduslikult kasvav palmiliik. Nipapalm on ainus palm, kes on kohastunud eluks mangroovimetsades.
Taksonoomia.
Nipapalm on perekonna "Nypa" ja alamsugukonna "Nypoideae" ainus liik.
Kirjeldus.
Erinevalt enamikust palmidest on nipapalmi tüvi maa all, ainult lehed ja õisikuvars kasvavad pinnasest kõrgemal. Lehtede kõrgus võib ulatuda 9 meetrini.
Keraja õisiku õisikuvarre tipul moodustavad emasõied, urvataolised punased või kollased isasõied paiknevad varre madalamatel okstel. Igast õiest õisikus kujuneb puitunud pähkel ja need moodustavad üheskoos kerakujulise kobara läbimõõduga umbes 25 cm. Viljakobara kaal võib ulatuda 30 kilogrammini.
Õisikust kujunenud kobarjas vili on kerakujuline ja koosneb paljudest seemnetest, igal seemnel endospermi kaitsev kiuline kest, mis võimaldab sel ujuda. Vilja küpsedes vajub õisikuvars longu. Küpsenud viljakobarast pudenevad seemned järk-järgult vette ja kanduvad sellega laiali, idanedes juba ujudes.
Kasutamine.
Nipapalmi pikki sulgjaid lehti kasutavad palmi levikupiirkonnas kohalikud elanikud rookatuse ja roost majade materjalina. Lehti kasutatakse ka igat liiki punutiste valmistamiseks. Et lehed ujuvad, kasutatakse suuri lehevarsi Myanmaris ujujate treenimiseks.
Roti ja Savu saartel toidetakse kuivaperioodil nipapalmi mahlaga sigu. Mahl öeldakse andvat lihale magusa maitse ja aroomi. Noori lehti kuivatatakse ja neisse keeratakse tubakat suitsetamiseks, sama tava on ka Sumatral.
Noor õisikuvars ja kõvad seemned on söödavad ning mahlased.
Filipiinidel ja Malaisias lastakse nipapalmi õisikust magusat söödavat mahla, millest aetakse kohalikku alkohoolset jooki ("tuba", "bahal" või "tuak"). Viljakobar on mahlavõtmiseks valmis, kui toored viljad on kõige magusamad.
"Tuba"st saadakse savinõudes seista lastes äädikat ("sukang paombong" Filipiinidel, "cuka nipah" Malaisias). Jooki destilleerides saadakse arrak ("lambanog" "filipino" keeles ja "arak" või "arak nipah" indoneesia keeles).
Palmi noored võrsed on samuti söödavad; õielehtedest tehakse lõhnavat taimeteed. "Attap chee" (hiina keeles 亞答子; yà dá zǐ) on nimetus nipapalmi tooretele viljadele, läbipaistvatele magusatele sültjatele kuulidele, mida kasutatakse Tais, Malaisias, Filipiinidel ja Singapuris magustoidulisandina ja mis on mahlatootmise kõrvalprodukt.
Jaaval ja Balil tehakse palmimahlast suhkrupeataolist rafineerimata suhkrust maiustust "gula nipah", Sarawakis "gula apong".
Loornigerik

Loornigerik ("Tubaria conspersa") on kandseente hulka kuuluv seeneliik.
Lõhnav katkujuur

Lõhnav katkujuur ("Petasites pyrenaicus") on korvõieliste sugukonda kuuluv taimeliik.
Luuderohi (perekond)

Luuderohi ("Hedera") on õistaimede perekond sarikalaadsete seltsist.
Juurepässik

Juurepässik ("Inonotus dryadaeus") on klassi "Agaricomycetes" kuuluv kandseente liik.
Seen ei kasva Eestis. See parasiteerub vanade tammede jalamitel.